**ZÁPIS č. 2**

 **Z RIADNEHO ZASADNUTIA SPRÁVNEJ RADY TASR**

 **28. februára 2023 so začiatkom o 15.00 h**

**Prítomní členovia Správnej rady:** Jozef Bednár, Ladislav Mikuš, Alena Mezeiová, Peter Mestický, Jozef Tuhovčák

 **Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Správa o činnosti a hospodárení TASR za II. polrok 2022**
2. **Rôzne**

**UZNESENIE č. 01/28/02/2023:**

Členovia SR TASR schválili program zasadnutia:

ZA: J. Bednár PROTI: 0 ZDRŽAL SA: 0

 L. Mikuš

 P. Mestický

 A. Mezeiová

 J. Tuhovčák

Uznesenie bolo prijaté.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Správa o činnosti a hospodárení TASR za II. polrok 2022**

Ako uviedol GR TASR V. Puchala, TASR priniesla v druhom polroku 2022 celistvé, nezávislé, rýchle a férové správy o udalostiach v politike, ekonomike, kultúre, samospráve, športe a ďalších oblastiach života doma i v zahraničí.

 **Tlačová agentúra Slovenskej republiky (TASR) splnila v hodnotenom období všetky úlohy, ktoré jej ukladá zákon č. 385/2008 Z. z. o Tlačovej agentúra Slovenskej republiky.** Spravodajstvo agentúry bolo vyvážené, slobodné a nezávislé, pripravované prostredníctvom kvalifikovanej pracovnej sily a bez ohľadu na komerčnú hodnotu informácie.

 TASR vydala v hodnotenom období **125 679 multimediálnych správ.** V slovnom spravodajstve priniesla 69 438 správ, vydala 7 356 zvukov, 46 916 fotografií a 1 969 videospráv. TASR TV urobila 403 živých spravodajských prenosov.

 Druhý polrok 2022 sa niesol v znamení permanentných vládnych kríz, mimoriadne náročná bola jeseň vzhľadom na spojené komunálne a regionálne voľby a výpovede lekárov, tragédie, a tiež záver roka, kedy sa schvaľoval rozpočet a padla vláda.

 Redaktori pravidelne riešili špecifické problémy s plnením plánu obnovy, čerpaním starých a prípravou nových eurofondov. Zásadne sa v tomto období menili pravidlá pre dôchodkový systém, ale aj pre oblasť výstavby či nájomného bývania.

 V druhom polroku 2022 v zahraničnom spravodajstve naďalej tematicky dominovala ruská invázia na Ukrajine. Po 70 rokoch vládnutia kráľovej Alžbety II. sa zmenila hlava britskej monarchie. Spravodajsky rezonovalo obnovenie kontrol na slovenských hraniciach s Rakúskom a Českou republikou v dôsledku ilegálnej migrácie. Začiatkom druhého polroka 2022 Česká republika prebrala predsedníctvo v Rade EÚ.

 V oblasti športu redakcia pravidelne pokrývala jesenné časti futbalových, hokejových a ostatných loptových líg a európskych pohárov našich účastníkov. Na konci roka redaktori vycestovali za pretekmi SP v alpskom lyžovaní s Petrou Vlhovou do Soeldenu, Semmeringu, či Sestriere.

 Na služobných cestách boli reportéri napr. na stretnutí s estónskym premiérom s E. Hegerom v Talline a s prezidentkou SR na stretnutí so slovenským vojenským kontingentom na Cypre, v októbri v Európskom parlamente v Štrasburgu a na Klimatickej konferencii OSN COP 27 v egyptskom Šarm aš-Šajchu.

 **Za II. polrok 2022 dosiahli príjmy TASR 1 644 353 EUR. Výdavky za II. polrok boli vykázané vo výške 2 679 678 EUR. Tlačová agentúra ukončila rok 2022 s prebytkom vo výške 467 739 EUR**.

 Rok 2022 skončila TASR so záporným hospodárskym výsledkom vo výške 63 159 EUR, čo spôsobilo zníženie vlastných zdrojov krytia majetku. Vzhľadom na výšku vytvoreného rezervného fondu, z ktorého táto strata bude krytá, neohrozí tento výsledok v ďalšom období finančnú situáciu TASR.

 **V priebehu prvého, ale hlavne v druhom polroku došlo k nárastu nákladov** na prevádzku, a to vplyvom vysokej inflácie, rastom cien energií i pohonných hmôt. Rástli náklady za nájom, ceny stravného, vynútené zákonom, či výdavky súvisiace s kybernetickou bezpečnosťou.

 Významný nárast nákladov priniesla v druhom polroku valorizácia miezd zamestnancov o 3 % od mája 2022. Nízke mzdy a ich klesajúca reálna hodnota boli a aj v budúcom období budú zásadnou výzvou pre manažment TASR ako udržať vyrovnané hospodárenie a nestratiť kvalitných zamestnancov. Zvyšovanie miezd v štátnej správe a samospráve v roku 2023 o 7 a 10 % i jednorazová odmena 500 EUR sa TASR netýka,i keď vykonáva úlohy vo verejnom záujme.

 Celkový nárast nákladov nedokáže TASR adekvátne pokryť z príjmov z predaja servisov. Takéto štrukturálne výdavky nie je možné pokryť ani prostredníctvom jednorazových projektov. **Je nevyhnutné riešiť výšku príspevku na plnenie úloh vo verejnom záujme od štátu, ktorý je nezmenený od roku 2015.** TASR opakovane požadovala prostriedky na dofinancovanie, no odpoveď MK SR a MF SR bola negatívna. Na potrebu systémového riešenia financovania TASR upozornila aj Správna rada TASR listom, ktorým odoslala predsedovi Národnej rady SR, ministrom kultúry a financií a predsedovi Výboru NR SR pre kultúru a médiá.

 **Zdrojom príjmov pre agentúru bol v druhom polroku 2022 aj projekt európskeho newsroomu v Bruseli**. TASR na projekte spolupracuje s nemeckou agentúrou DPA, francúzskou AFP a ďalšími európskymi agentúrami.

 **Za výrazný počin na trhu možno považovať rokovania s JOJ Group, ktoré vyústili do historicky prvej zmluvy medzi TASR a týmto subjektom od augusta 2022.** Zmluva je nastavená na trojročné obdobie s rastúcimi príjmami pre agentúru.

 Okrem TV JOJ ako nového klienta, navyšovala v rámci možností ceny pre odberateľov.

 Napriek rôznym reštrikciám a novým nákladom, **prišla agentúra s novinkou - postom stáleho spravodajcu v Prahe.** Otvorenie postu sa ukázalo ako veľmi efektívne. Spravodajkyňa v Prahe prináša nielen textové správy, ale aj fotografie, videá a robí živé prenosy podujatí.

 Pre odberateľov priniesla TASR ďalšiu novinku: **čítané správy pre rádia**. Ide o krátku zvukovú selekciu toho podstatného doma i vo svete. Zvukové správy pripravujú a načítavajú redaktori TASR so skúsenosťou z práce v rádiách.

 **TASR musela financovať z vlastných prostriedkov dokumentáciu a technológie pre zabezpečenie úloh vyplývajúcich z auditu kybernetickej bezpečnosti.** TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb.

 **TASR v závere roka uskutočnila výberové konanie na nový fotosystém pre správu a distribúciu fotografií.** Systém zjednotí vstup do všetkých existujúcich archívov fotografií, prinesie predaj fotografií cez e-shop a významne zvýši komfort pre odberateľov. Na tento projekt dostala agentúra investičné prostriedky od Ministerstva kultúry SR.

 **TASR uskutočnila v hodnotenom období špecifické projekty:  projekt k 30. výročiu vzniku Slovenskej republiky a projekt Voľby 2022.** TASR je počas volieb záložným úložiskom a distribútorom informácií pre Štatistický úrad SR v prípade jeho výpadku, či potenciálnej bezpečnostnej hrozby.

 TASR pokračuje vo výučbe **predmetu Agentúrna žurnalistika na UCM v Trnave**. Výučbu zabezpečuje manažment a vedúci redaktori TASR. Prínosom je aj skutočnosť, že TASR viacerých študentov už zamestnala a pracujú v agentúre na pozíciách redaktorov, dispečerov či webových editorov. Za toto úsilie bola TASR odmenená pamätnou medailou rektorky UCM pri príležitosti 25. výročia vzniku univerzity.

 Novinkou bolo nadviazanie **spolupráce s agentúrou AKO**. Na základe zmluvy TASR priniesla vlastný prieskum, ktorý sa týkal vzniku Slovenskej republiky a vojny na Ukrajine. Výsledky prieskumu významne rezonovali v závere roku v médiách. Spolupráca bude pokračovať v ďalšom období.

 **V spolupráci so Slovenským národným múzeom v Bratislava TASR pripravila výstavu Športové triumfy Slovenska objektívmi fotografov TASR.**

 V rámci starostlivosti o zdravie zamestnancov TASR v závere roku **pripravila koncepciu starostlivosti o duševné zdravie.** V januári sa začne cyklus stretnutí s certifikovaným psychoterapeutom priamo v priestoroch agentúry.

 V septembri sa skončilo funkčné obdobie generálneho riaditeľa TASR. Správna rada vyhlásila výzvu pre kandidátov na túto pozíciu. Prihlásili sa traja záujemcovia. **Na základe projektu a verejného vypočutia Správna rada TASR zvolia na ďalších 5 rokov za generálneho riaditeľa TASR PhDr. Vladimíra Puchalu**, ktorý predstavil svoj projekt s názvom Budovanie pevného verejnoprávneho piliera.

 TASR v súčasnosti preberajú všetky relevantné médiá na Slovensku a je silnou značkou kvalitných, rýchlych a férových správ.

Členovia Správnej rady v krátkej diskusii ocenili prácu spravodajského úseku a vyvážené informácie, ktoré spravodajstvo TASR dlhodobo prináša. Veľkým prínosom pre spravodajstvo bolo podľa nich aj vytvorenie postu spravodajkyne v Českej republike. Ako uviedol V. Puchala, TASR plánuje otvorenie spravodajského postu napr. v Nemecku, závisí to však od finančnej situácie agentúry v budúcnosti.

Správna rada vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Členovia Správnej rady TASR sa dohodli na najbližšom termíne rokovania 21. marca 2023 o 15:00 v sídle TASR.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava, 28. februára 2023

Zapísal:

 Jozef Bednár v.r.